อันนี้สอบถามเพื่อความแน่ใจอีกรอบนะคะ เคยฉีดยาป้องกันพิษสุนัขบ้า5เข็มหมดเมื่อเดินเมษายนและฉีดกระตุ้นอีก2เข็มหมดไปเมื่อวันที่ 14 พฤษาคมแต่เมื่อวันจันทร์ที่ผ่านมา25มิถุนายนสุนัขที่เลี้ยงไว้สองตัวเขากัดกันเข้าไปห้ามเลยโดนเลือดของสุนัขที่ฝ่ามือแต่ล้างด้วยสบู่ทันทีตามด้วยแอลกอฮอล์ แต่ก็ยังต้องคลุกคลีกับเขาอยู่เรื่อยๆน่ะค่ะบางทีเขาก็จามแต่ยืนอยู่ห่างๆนะคะ สุนัขเลี้ยงแบบปิดบ้างปล่อยบ้างแต่เขาฉีดยาแล้วเมื่อเดือนมีนาคมที่ผ่านมา อยากทราบว่าการคลุกคลีกับสุนัขหรือว่าโดนเลือดที่ฝ่ามือนี่ต้องฉีดกระตุ้นอีกไหมคะ
สวัสดีค่ะ ในเลือดของสุนัขนั้น ไม่มีเชื้อพิษสุนัขบ้า ดังนั้นการสัมผัสโดนเลือด จึงไม่ได้ทำให้ติดโรคพิษสุนัขบ้า นอกจากนี้ หากฝ่ามือไม่ได้มีบาดแผลอะไร ก็จะไม่ทำให้ติดเชื้อได้ค่ะส่วนการคลุกคลีกับสุนัข หากโดนเลียปาก เลียตา ก็อาจเสี่ยงต่อการติดเชื้อพิษสุนัขบ้าได้ อย่างไรก็ตาม หากเคยได้รับการฉีดวัคซีนป้องกันพิษสุนัขบ้าครบตามกำหนดนัดมาแล้ว 5 เข็ม และได้กระตุ้นไป 2 เข็มเมื่อเดือน พ.ค. ดังกล่าว ระดับของภูมิคุ้มกันก็จะยังสูงเพียงพอในการป้องกันการเกิดโรคได้ นอกจากนี้ หากเป็นสุนัขที่เลี้ยงเอง และได้รับการฉีดวัคซีนพิษสุนัขบ้าแล้ว สามารถที่จะเฝ้าสังเกตอาการสุนัขไปได้ หากสุนัขไม่ได้มีอาการผิดปกติ ไม่ตาย หรือไม่หนีหายไปไหน ก็ไม่จำเป็นต้องทำอะไรค่ะ